秋次霸亭寄申大
作者：儲光羲
朝代：唐

paragraphs: 橘柚植寒陵，芙蓉蔕脩坂。
無言不得意，得意何由展。
況我行且徒，而君往猶蹇。
既傷人事近，復言天道遠。
薄暮入空亭，中夜不能飯。
南聽鴻雁盡，西見招搖轉。
千門漢主宮，百里周王苑。
杲杲初景出，油油鮮雲卷。
會朝幸歲正，校獵從新獮。
念君久京國，雙涕如露泫。
無人薦子雲，太息竟誰辨。